Psalam (Šarić) 21.
Upravitelju pjevačkoga zbora; psalam Davidov.

1Gospode, s tvoje se zaštite veseli kralj, kako kliče glasno zbog pomoći tvoje! 

2Ti si mu ispunio želju srca njegova; nijesi mu odbio molitve usta njegovih. 

3Izašao si mu u susret obilnim blagoslovom; metnuo si mu na glavu krunu od zlata 

4Molio te je za život; dao si mu puninu godina u najkasnijem vremenu. 

5Velika je slava njegova, jer si mu pomogao; uresio si ga slavom i sjajem. 

6Jer si ga napunio blagoslovom zauvijek; razveseljuješ ga radošću lica svojega. 

7Jer se kralj uzda u Gospoda; kroz milost Svevišnjega neće se pomaknuti. 

8Ruka će tvoja dostići sve neprijatelje tvoje; desnica tvoja uhvati sve mrzitelje tvoje. 

9Kao u ražarenoj peći ti ih izgaraš, čim se pojaviš; Gospod ih uništi u jarosti svojoj, i oganj će ih proždrijeti. 

10 Rod njihov uništavaš na zemlji, potomstvo njihovo kod djece čovječje. 

11 I ako namisle proti tebe zlo i zasnuju spletke: oni ne izvedu ništa. 

12 Jer ih prisiliš da se okrenu u bijeg; lukom svojim ciljaš na lice njihovo. 

13 Neka je tebi pobjeda, Gospode, zbog snage tvoje! Mi ćemo pjevanjem i igrom slaviti jakost tvoju. 

Psalmi (Šarić)